I gosos barbaricini 
(del sac. Francesco Lostia rettore del santuario di Lula negli anni sessanta) 

De ssu misticu Arbòre
fruttuosa e ricca nae
Santu Franziscu, nor dae
«Pache e Bene» e santu amore.

Pro mustrare su camminu
chi Gristos hat sinzolau,
Franziscu, sese mandau
dae Deus unu e trinu;
de Gristos in su zardinu
ser naschiu elettu frore.

Fit tempur de tribulia
chi t'hat dau su nadale;
pro sanare tantu male
benis, sicundu Messia;
chei s'ozu de s'olia
tue das luche e calore.

Dae su primu mamentu
a Zesusu ses simìle;
in d'una istalla umìle
has appiu naschimentu;
ti pones pro fundamentu
sa bida de su Sennore.

Ma in Santu Damianu
ti faveddat Zesù Gristu:
«Lassa custu mundu tristu,
sarba su zenere umanu!»
e a ss'amore soberanu
ti cussacran chin ardore.

Pro sa santa Relizione
abbandonas cumpanzias,
ricchesas e allegrias
chin sar vanas passiones;
contra a Babbo Bernardone
su Piscamu har deffessore.

Er Zesusu chi t'imbiat
pro li facher sor balanzos
rnuttir doichi cumpanzos
a ssa bida santa e pia:
fondas una cuffraria
d'umiler «Frader Minores».

Su Pontifize Romanu
in su sonnu ti bidiat,
sor muror de sa Cresia
mantenende in Latteranu;
su Chelu t'hat dau manu
pro nche bennere bintore.

Sos puzoner de s'aghera
t'iscurtana preicande;
e andas ammassettande
de su buscu cudda fera;
sa Ruche mustra, pandera,
contra a ss'iffernale errore.

A ssu mundu fagher gherra
Gristos amande a deliriu;
pro rezzire su martiriu
chircas sas paganas terras;
ma ssas nadias terras
nche ghiras preicadore.

Dae sa nobbilidade
singhe fughit Santa Crara;
chircande sa prenda Rara
t'addobiat comente e frade:
tue de sa Trinidade
mustras s'Etternu Lucóre.

Nostra Sennora Maria
t'hat merittau, pro donu,
«de Assisi su Perdonu»
a ssa tua Cuffraria;
e ghirat da s'ìngannia,
pentiu, su peccadore.

De Gristos sichis s'ormina
tra montes e roccar rudes;
sar framar de zoventude
domas in mesu 'e ispinas;
pro ssa Grassia Divina
su rubu bestir de frores.

In sor buscos e canales,
de s'Alvernia in sas arturas,
pedis eternas pasturas
pro sos poveror mortales,
e de Gristos sos sinzales
rezzis tra mille lampóres.

E crumpis sa passione,
cantande, in puntu 'e morte;
hat Assisi in bona sorte
sa tua orassione;
como, custa nassione
ti connoschet Protettore.

De sa terra 'e sor nuraches
fache 'e Gristos su sacrariu,
e da custu santuariu,
tra sor montes e fundaches,
a ssos Sardos dias paches,
o Santu mereschidore.

O prus Santu tra sos Santos
tene a contu sor devottos,
chi ti battini sor vottos
e t'offerini sor prantos;
remedia 'e tottu cantos
sar marguras e dolores.

Tene allargu sas tempestas,
sor dannosos temporales,
sas rughinas ei sor males
tottu sar gherras funestas;
d'abbundanzia facan festas
su massaiu e su pastore.

Tottu pottana lograre
su chie juchen in su coro;
chin sa bidda de Nugoro
tottu benzan a pregare,
a ssa festa tott'impare
torren fechendeli onore.

Su cumandu: «a nos amare»,
su saludu: «Pache e Bene!»,
da Mont'Arbu a ss'Ortobene,
e a su Monte de Gonare;
da sa terra e da su mare
bolen a ssu Redentore.

Ser de Cristos bandidore.
de sa Cresìa forte trae:
Santu Franziscu, nor dae
«Pache e Bene» e santu amore.